กรุงเทพมหานคร สำรวจโครงการบ่อหน่วงน้ำใต้ดินและจุดเสี่ยงน้ำท่วม เตรียมความพร้อมป้องกันและแก้ปัญหาน้ำท่วม
นายขจิต ชัชวานิชย์ รองปลัดกรุงเทพมหานคร เปิดเผยว่า วันนี้ (30 พ.ค.64) นางศิลปสวย  ระวีแสงสูรย์ ปลัดกรุงเทพมหานคร พร้อมด้วยสำนักการระบายน้ำและหน่วยงานที่เกี่ยวข้อง ลงพื้นที่ตรวจความคืบหน้าโครงการก่อสร้างบ่อหน่วงน้ำใต้ดิน (water bank) บริเวณสวนสาธารณะใต้สะพานข้ามแยกถนนรัชดาภิเษกตัดถนนวิภาวดี จุดเสี่ยงน้ำท่วมขังเพื่อเตรียมความพร้อมป้องกันน้ำท่วม ซึ่งกรุงเทพมหานครมี water bank ทั้งหมด 4 จุด ได้แก่ ใต้ สถานีตำรวจนครบาลบางเขน / สุทธิพร 2 / ศรีนครินทร์-กรุงเทพกรีฑา /และรัชวิภา โดยบริเวณนี้เป็นจุดที่ 4 อยู่ระหว่างดำเนินการ สามารถกักเก็บน้ำได้ 10,000 ลบ.ม. คาดการณ์ว่าจะแล้วเสร็จปลายเดือนมิถุนายนนี้  เมื่อดำเนินการแล้วเสร็จ จะสามารถป้องกันและแก้ไขปัญหาน้ำท่วม ถนนรัชดาภิเษก บริเวณหน้าศาลอาญา เขตจตุจักร ได้อย่างมีประสิทธิภาพ ปัจจุบันมี water bank ที่แล้วเสร็จ 2 จุด  ได้แก่  ใต้ สน.บางเขน และสุทธิพร 2 จากนั้น รองปลัดกรุงเทพมหานคร พร้อมหน่วยงานที่เกี่ยวข้อง ตรวจจุดเสี่ยงน้ำท่วมขัง  อาทิ บริเวณบ่อสูบน้ำถนนอาภิรมย์ตอนลงคลองลาดพร้าว ถนนรัชดาภิเษก บริเวณหน้าธนาคารกรุงเทพ ถนนพญาไท ถนนเพชรบุรี ถนนศรีอยุธยา ถนนประชาราษฎร์สาย 2 เป็นต้น เพื่อสำรวจและเตรียมแก้ไขปัญหาต่อไป